Weather Updates: दिल्ली एनसीआर में झमाझम बारिश का इंतजार बढ़ा, इस दिन आएगा मॉनसून  
दिल्ली एनसीआर में बारिश का इंतजार बढ़ा
अगले दो तीन दिनों में बारिश का अनुमान
असम में बाढ़ की स्थिति बिगड़ी, 3 लोगों की मौत
राष्ट्रीय राजधानी दिल्ली में मॉनसून की भारी बारिश के लिए और अधिक समय तक इंतजार करना पड़ सकता है क्योंकि मौसम विभाग ने अगले दो से तीन दिनों तक बहुत हल्की वर्षा का पूर्वानुमान जताया है. बुधवार की सुबह दिल्ली में 28.2 डिग्री सेल्सियस तापमान दर्ज किया गया और नमी का स्तर 80 प्रतिशत रहा था. उधर, भारी बारिश के बाद असम में ब्रह्मपुत्र समेत कई नदियां उफान पर है. राज्य आपदा प्रबधंन प्राधिकरण (एएसडीएमए) ने बताया कि धेमाजी, लखीमपुर, बिस्वनाथ, दरांग, बारपेटा, नलबाड़ी, चिरांग, गोलाघाट, माजुली, जोरहाट और डिब्रूगढ़ जिले बाढ़ से प्रभावित हुए हैं. इलाके में 2,07,100 लोग बाढ़ का सामना कर रहे हैं. गोलाघाट, धेमाजी और कामरूप जिले में वर्षा और बाढ़ जनित घटनाओं में तीन लोगों की मौत हो गयी. चार जिले में प्रशासन 13 राहत शिविर और वितरण केंद्र चला रहा है और इन शिविरों में 249 लोगों ने शरण ली है. पश्चिम बंगाल, सिक्किम, बिहार और झारखंड के कुछ क्षेत्रों में भारी बारिश हुई . उत्तरप्रदेश में भी बारिश हुई। प्रदेश के कुछ स्थानों पर भारी बारिश हुई. पंजाब और हरियाणा के कुछ हिस्से में बारिश होने से तापमान में कमी दर्ज की गयी. चंडीगढ़ में 9.6 मिलीमीटर बारिश हुई. हालांकि, जम्मू कश्मीर के अधिकतर हिस्से में तापमान में बढोतरी दर्ज की गयी. श्रीनगर में अधिकतम तापमान 32.2 डिग्री सेल्सियस रहा. हिमाचल प्रदेश के विभिन्न हिस्से में पिछले 24 घंटे के दौरान हल्की से लेकर मध्यम स्तर की बारिश हुई. बृहस्पतिवार से अगले चार दिनों तक राज्य में भारी बारिश होने का अनुमान जताया गया है. दक्षिण गुजरात के ऊपर चक्रवाती प्रवाह और पछवा हवाओं से आ रही नमी के कारण मुंबई क्षेत्र में बारिश की रफ्तार बढ़ गयी है.